જાપાનના રાષ્ટ્રવાદી કાર્યકરો વિવાદિત ટાપુ પર પહોંચતા ચીન સાથે વિવાદ
ચીનમાં મોટા પ્રમાણમાં જાપાન વિરોધી દેખાવો
ટોક્યો, તા. ૧૯
જાપાન અને ચીન વચ્ચે વિવાદીત એક ટાપુ પર કેટલાક જાપાનીઓએ ઉતરીને જાપાનનો ધ્વજ ફરકાવવા પ્રયાસ કરતા બન્ને દેશો વચ્ચે તંગદિલી વ્યાપી છે. આશરે ૧૫૦ જેટલા લોકોએ આ ટાપુ પર પહોંચીને પોતાની જાપાન તરફી પ્રવૃત્તિ કરતા ચીનમાં તેમની પ્રવૃત્તિ અંગે તિવ્ર વિરોધ વ્યક્ત કરવામાં આવ્યો છે. આ ટાપુ સમુહમાં મુખ્ય ટાપુ ઉત્તોસુરી છે.
ચીનના પૂર્વ સમુદ્ર કિનારે આવેલા આ સેન્કાકથી અથવા ઉત્તોસુરી ટાપુને ચીનના લોકો 'ડીઆઓયુ' કહે છે. હાલ જાપાનના કબજામાં રહેલા આ ટાપુનો જાપાને કબજો સંભાળ્યો ત્યારથી ચીન તેનો વિરોધ કરતું આવ્યું છે. જ્યારે તાઈવાને પણ આ ટાપુ પર દાવો વ્યક્ત કરેલો છે.
આશરે ૧૫૦ જેટલા ચળવળકારો એક નૌકા કાફલામાં આ ટાપૂ પર પહોંચ્યા હતા અને જાપાનનો ધ્વજ ફરકાવ્યો હતો. આ ટાપુ પર બન્ને દેશો આધિપત્ય સ્થાપવા પ્રયાસ કરે છે તેનું કારણ એ છે કે ચીન સિંગાપોર તરફના સમુદ્રી માર્ગમાં તે અગત્યનું સ્થળ તો છે જ પણ તેની આસપાસના સમુદ્ર તળમાં ગેસના વિપૂલ ભંડારો રહેલા છે.
ચીનનું કહેવું છે કે પ્રાચીન સમયથી આ ટાપૂ તેમનો છે. જ્યારે જાપાનનું કહેવું છે કે ૧૮૯૦ દરમ્યાન નિર્જન હોવાથી તેમણે આ ટાપૂ પર કબજો અને વસવાટ કર્યો હતો. બીજા વિશ્વ વિગ્રહમાં પણ તેમણે આ ટાપૂ પર કબજો જાળવી રાખ્યો હતો.
નૌકા કાફલા સાથેના પત્રકારો સાથે પ્રવાસ કરતા પત્રકારોએ માહિતી આપી હતી કે નૌકા કાફલો સુર્યોદય સમયે ટાપૂ પર આવી પહોંચ્યો હતો. નૌકાના આ સમૂહના વડા કેનીચી કોજીમાએ કહ્યું હતું કે, 'હું વિશ્વને એ દર્શાવવા માંગું છું કે આ ટાપૂ અમારો છે અને ભવિષ્યમાં જાપાનનો હિસ્સો બની રહેશે.' જોકે જાપાનીઝ તટરક્ષક દળે ચળવળકારોની ધરપકડ કરીને પુછપરછ આદરી છે.
ચીનમાં જાપાની ચળવળકારોના આ પગલાએ ભારે વિરોધ જગાવ્યો છે. દક્ષિણ ચીનના ગાંગઝોઉ શહેર ખાતે આવેલા જાપાનના રાજદુતાવાસ ખાતે લોકોએ એકત્ર થઈને વિરોધ વ્યક્ત કર્યો હતો. તેમણે જાપાનીઓ ટાપૂ છોડી જાય તેવી માંગણી કરી હતી.
જાપાને જોકે ચળવળકારોને આ ટાપૂની મુલાકાત લેવાની મંજુરી આપી ન હતી. પણ ચળવળકારોએ તેઓ બીજા વિશ્વ વિગ્રહમાં આ ટાપૂ ખાતે માર્યા ગયેલા જાપાનીઓને શ્રધ્ધાંજલિ અર્પવા માંગે છે તેવા બહાના સાથે સાદી નૌકાઓનો કાફલો રચીને ટાપુની મુલાકાત લીધી હતી.